
   VUKOVARSKO-SRIJEMSKA ŽUPANIJA         

                           OPĆINA JARMINA

                          OPĆINSKO VIJEĆE    

KLASA: 015-01/16-01/1
UR.BROJ: 2188/04-16-01-53
Jarmina, 20. prosinca 2016.
Temeljem članka 18. Zakona o grobljima („Narodne novine“ 19/98, 50/12)  te članka 31. Statuta Općine Jarmina („Službeni vjesnik“ Vukovarsko-srijemske županije 12/14) općinsko vijeće Općine Jarmina na svojoj sjednici održanoj 20. prosinca 2016. godine donosi:

ODLUKU

O UPRAVLJANJU GROBLJEM
I  OPĆE ODREDBE

Članak 1.
Ovom odlukom  uređuju se :
· mjerila i način dodjeljivanja i ustupanja grobnih mjesta na korištenje,

· vremenski razmaci ukopa u popunjena grobna mjesta,

· način ukopa nepoznatih osoba,

· održavanje i uređivanje groblja te uklanjanje otpada,

· uvjeti upravljanja grobljem od strane pravne osobe koja upravlja grobljem

· uvjeti i mjerila za plaćanje naknade kod dodjele grobnog mjesta i godišnje grobne naknade 
Članak 2.
.
Grobljem upravlja Komunalno društvo Jarmina d.o.o., V. Nazora 2, Jarmina temeljem Odluke  o povjeravanju komunalnih poslova (KLASA:015-01/16-01/1; UR.BROJ:2188/04-16-01-29) od 27. svibnja 2016. godine („Službeni vjesnik“ Vukovarsko-srijemske županije 04/16), a sukladno ovoj Odluci, Zakonu o grobljima te drugim aktima koji uređuju ovu materiju.
Članak 3.

Mjesno groblje  služi za ukop umrlih osoba koje su na području Općine imale prebivalište.
Na groblju se može izvršiti i ukop umrloga koji nije imao prebivalište na području Općine Jarmina, a za svojeg je  života izrazio takvu želju ili je tako odlučila njegova obitelj, odnosno osobe koje su bile dužne skrbiti o njegovu ukopu.
Članak 4.
· Upravljanje grobljem podrazumijeva: 

· dodjelu grobnih mjesta na korištenje

· uređenje, održavanje i rekonstrukciju groblja (promjene površine, razmještaj putova i sl.), na način koji odgovara tehničkim i sanitarnim uvjetima, vodeći računa o zaštiti okoliša, a osobito o krajobrazima i estetskim vrijednostima

· obavljanje naplate godišnje grobne naknade od korisnika

· nadziranje korištenja objekata na grobljima

· obavljanje ukopa

· izdavanje potrebnih dokumenata o korištenju grobnih mjesta

· propisivanje uvjeta i davanje dozvola korisnicima za zahvate na izgradnji i rekonstrukciji nadgrobnih spomenika ili grobnica

· vođenje propisanih evidencija o ukopanim osobama sa svim potrebnim podacima

· izrada, vođenje katastra groblja i vođenje evidencije o korisnicima grobnih mjesta

· predlaganje i planiranje razvoja i uređenja groblja.

II  MJERILA I NAČIN DODJELJIVANJA I USTUPANJA

     GROBNIH MJESTA NA KORIŠTENJE

Članak 5.

U smislu ove Odluke:
· grobnim mjestima u smislu ove odluke smatraju se pojedinačni grobovi, obiteljski grobovi i grobnice,  mogu biti  obični - humci, s okvirom i grobnom pločom te grobnice

· korisnici grobnih mjesta su osobe kojima je grobno mjesto dodijeljeno rješenjem odnosno njihovi nasljednici te osobe koje su do stupanja na snagu ove Odluke bile nositelji zakupa grobnog mjesta

· kosturnice su grobna mjesta za polaganje kostiju iz grobnih mjesta za pojedinačne ukope nepoznatih osoba i iz napuštenih grobova nakon proteka 15 godina od posljednjeg ukopa, odnosno iz napuštenih grobnica nakon proteka 30 godina od posljednjeg ukopa
Grobno mjesto ( prostor za grob) dodjeljuje na korištenje Komunalno društvo, na zahtjev korisnika kod nastale potrebe za ukopom, a mogu se dodijeliti i prije nastale potrebe za ukopom.

Grobovi i grobnice  dodjeljuju se prema Planu rasporeda i korištenja grobnih mjesta koje donosi Komunalno društvo, na način da se u najvećoj mogućoj mjeri nastoje usvojiti želje korisnika te prema raspoloživim mjestima.

Ukoliko su za isto grobno mjesto ili grobnicu zainteresirane dvije ili više osoba, prednost  ima osoba koja u neposrednoj blizini već koristi neko grobno mjesto.
Članak  6.
 Komunalno društvo daje grobno mjesto na korištenje na neodređeno vrijeme uz naknadu, te o tome donosi rješenje.


Rješenje o grobnom mjestu mora sadržavati:

· podatke o korisniku grobnog mjesta (ime i prezime, očevo ime, OIB , prebivalište i adresu stanovanja)
· podatke o grobnom mjestu (polje, red i broj grobnog mjesta) i vrsti grobnog mjesta
· podatke o  osobama koje imaju pravo na ukop i koje su već ukopane u navedeno grobno mjesto
· iznos  i obvezu plaćanja naknade za dodijeljeno  grobno mjesto
· obvezu plaćanja godišnje grobne naknade
· uvjete gubitka grobnog mjesta, odnosno prava korištenja grobnog mjesta
· te po potrebi drugi podaci.
Pravo korištenja grobnog mjesta i ostali podaci iz rješenja unose se u grobne evidencije, a rješenje o korištenju čuva se u  arhivi Komunalnog društva.

Članak 7.

Pored osobe kojoj je kao korisniku dodijeljeno grobno mjesto na način propisan ovom Odlukom, korisnikom grobnog mjesta smatra se i osoba koja je pravo korištenja grobnog mjesta stekla temeljem pravomoćnog rješenja o nasljeđivanju iza korisnika, međusobnim očitovanjem između nasljednika, Ugovorom o ustupanju zaključenim s korisnikom, te osobe koje su od ranije upisane kao korisnici.

Korisnikom grobnog mjesta postaje se danom upisa u očevidnik grobnih mjesta.

Članak 8.

Pravo korištenja grobnog mjesta se nasljeđuje prema odredbama Zakona o nasljeđivanju. Nasljednik grobnog mjesta dužan je Komunalnom društvu dokazati da je grobno mjesto naslijedio.

Na temelju pravomoćnog rješenja o nasljeđivanju, nasljednik je dužan kod Komunalnog društva zatražiti prijenos prava korištenja grobnog mjesta u grobnim knjigama.


Ukoliko pravo korištenja grobnog mjesta nije uručeno rješenjem o nasljeđivanju jednom od nasljednika navedenih u tom rješenju, nasljednici navedeni u rješenju dužni su međusobnim očitovanjem kod javnog bilježnika riješiti pitanje korisnika grobnog mjesta.

U slučaju spora Komunalno društvo upućuje osobe između kojih je došlo do spora da pokrenu odgovarajući sudski postupak, te do pravomoćnosti sudske odluke zabraniti ukop u sporno grobno mjesto.

Članak 9.

Korisnik grobnog mjesta može pravo korištenja grobnog mjesta prenijeti na treću osobu na način propisan zakonom.


Novi korisnik grobnog mjesta, iz stavka 1. ovoga članka, dužan je zaključeni ugovor o prijenosu grobnog mjesta dostaviti Komunalnom društvu radi upisa novog korisnika u grobni očevidnik i plaćanja grobne naknade.

Oprema i uređaj groba izgrađeni na grobnom mjestu smatraju se nekretninom. Stoga, ako se uz ustupanje grobnog mjesta prodaje ili na drugi način prenosi vlasništvo opreme, odnosno uređaja groba novi korisnik grobnog mjesta dužan je uz ugovor o ustupanju Komunalnom društvu priložiti i dokaz o uplaćenom porezu na promet te nekretnine.


Komunalno društvo dužno je uskratiti promjenu korisnika grobnog mjesta u  grobnom očevidniku u koliko  dosadašnji korisnik nije podmirio svoju obavezu plaćanja godišnje grobne naknade.
III  VREMENSKI  RAZMACI  UKOPA  U  POPUNJENA

       GROBNA  MJESTA

Članak 10.


Grobno mjesto za koje nije plaćena godišnja grobna naknada deset godina smatra se napuštenim i može se ponovno dodijeliti na korištenje, ali ne prije isteka 15 godina od posljednjeg ukopa u grob, odnosno 30 godina od posljednjeg ukopa u grobnicu.

Prijašnji korisnik grobnog mjesta, za koje se prema stavku 1. ovoga članka smatra da je napušteno, može raspolagati izgrađenom opremom i uređajem groba (nadgrobna ploča, nadgrobni spomenik i znaci, ograda groba i sl.) nakon što plati dužni iznos grobne naknade sa zakonskim zateznim kamatama. U protivnom smatrat će se da se radi o napuštenoj imovini kojom Komunalno društvo  može slobodno raspolagati.
Članak 11.

Komunalno društvo  dužno je  prije dodjele napuštenog popunjenog grobnog mjesta drugom korisniku premjestiti ostatke preminulih iz popunjenog groba u zajedničku grobnicu izgrađenu za tu namjenu (kosturnicu), sukladno odredbama Zakona o grobljima.
IV NAČIN UKOPA NEPOZNATIH OSOBA
Članak 12.

Nepoznate osobe i osobe bez imovine i zakonskih skrbnika ukapaju se u grobna mjesta za pojedinačne ukope na način uobičajen mjesnim prilikama.


Ukop nepoznatih osoba izvršit će se na djelu groblja koje odredi Komunalno društvo. Korištenje grobnih mjesta za ukop nepoznatih osoba određuje se na 15 godina.


Nakon isteka tog roka grobna mjesta se prekapaju, a posmrtni ostaci se ukapaju u  kosturnice.
Članak 13.

Ukop u smislu članka 12. ove Odluke obavit će se nakon što nadležni državni organi obave odgovarajuće radnje i izdaju potrebita odobrenja, a poštujući mjesne običaje uz iskazivanje odgovarajućeg poštovanja prema umrlom.


Troškove takvog ukopa snosi Općina Jarmina.

V ODRŽAVANJE  I UREĐIVANJE GROBLJA 

TE UKLANJANJE OTPADA
Članak 14.

Groblje održava Komunalno društvo.


Pod održavanjem groblja smatra se održavanje i čišćenje zemljišta i putova na groblju, održavanje prostora i građevina za smještaj umrlih do ukopa i za ispraćaj umrlih, te uzgoj i održavanje zelenila.

Redovno održavanje groblja obavlja se u skladu s godišnjim programom, a naročito obuhvaća sljedeće:

· održavanje građevina (mrtvačnice, spremišta, ograde, sanitarnog čvora)
· održavanje glavnog križa

· obrezivanje stabala i drugog ukrasnog grmlja, kao i sadnja novih nasada

· košenje travnatih površina

· košenje i uređenje zakorovljenih površina

· održavanje putova, staza i prostora ispred mrtvačnice

· čišćenje staza, putova i prostora ispred mrtvačnice od snijega

· održavanje električnih instalacija, vodovodne mreže i drugih uređaja

· sakupljanje, odlaganje i odvoz otpada.
Godišnji program redovitog održavanja donosi Komunalno društvo uz suglasnost Općinskog vijeća, te on obavezno sadrži financijski plan prihoda i rashoda.

Redovno održavanje iz stavka 1. ovog članka financira se iz sredstava godišnje naknade za korištenje grobnih mjesta i Proračuna Općine Jarmina. 
Članak 15.

Komunalno društvo  dužno je radnje iz članka 14. ove Odluke obavljati kontinuirano na način da groblje uvijek bude uredno, a prostori, građevine i oprema u funkcionalnom smislu ispravni, uredni i čisti.

Članak 16.

Osim redovnog  održavanja groblja, Komunalno društvo  dužno je brinuti i o investicijskom održavanju te o proširenju groblja.

Članak 17.

Pod investicijskim održavanjem groblja podrazumijeva se pribavljanje potrebne dokumentacije, izgradnja komunalne infrastrukture i ostalog na proširenom dijelu groblja (putovi, staze, vodovod, hidrantska mreža, rasvjeta uređenje hortikulture, ograde, objekti i ostalo).

Proširenje, odnosno rekonstrukcija groblja, jednako kao i izgradnja groblja temelji se na programu uređenja groblja utvrđenom za vremensko razdoblje od najmanje 30 godina.

Program iz prethodnog stavka ovog članka donosi Komunalno društvo, a obavezno sadrži podatke o predvidivom povećanju broja stanovnika i postotkom smrtnosti.

Članak 18.


Program investicijskog održavanja sastavni je dio godišnjeg programa uređenja i održavanja.


Sredstva za investicijsko održavanje osiguravaju se iz sredstava naknade za dodijeljeno grobno mjesto, sredstva godišnje naknade za korištenje grobnih mjesta, naknade za postavljanje spomenika i grobnica, a po potrebi i  iz proračuna Općine Jarmina.

Članak 19.


O uređenju i održavanju grobnih mjesta, grobova i grobnica dužni su brinuti se korisnici o svom trošku.


Korisnici grobnih mjesta mogu na osnovi ugovora, uređenje i održavanje grobnih mjesta povjeriti Komunalnom društvu ili drugim pravnim i fizičkim osobama registriranim za te djelatnosti.
Članak  20.


Komunalno društvo  dužno je nadzirati uređenje i održavanje grobnih mjesta od strane korisnika.

Članak 21.


Korisnici grobnog mjesta dužni su grobna mjesta koja koriste uređivati na primjeren način te održavati red i čistoću na način da se ne oštete susjedna  grobna mjesta, a otpad odložiti na za to određeno mjesto.

Ukoliko korisnik grobnog mjesta ne održava red i čistoću grobnog mjesta, Komunalno društvo  izvršit će čišćenje na trošak korisnika.

Članak 22.


O uklanjanju otpada sa groblja brine Komunalno društvo.

Komunalno društvo  dužno je na podesnim mjestima na groblju osigurati prostor za pravilno odlaganje i odvajanje otpada, organskog (cvijeće, zelenilo i sl.) i anorganskog (otpadni građevinski materijal, metal, staklo, plastika i sl.), te odvoziti isto prema godišnjem programu održavanja groblja.
VI  UVJETI UPRAVLJANJA GROBLJA OD STRANE PRAVNE OSOBE KOJA UPRAVLJA GROBLJEM

Članak 23.


Odredbama ovog dijela Odluke uređuju se način i uvjeti korištenja groblja u svrhu ukopa umrlih osoba, izgradnje grobnica, nadgrobnih spomenika i drugih uređaja na grobovima, održavanje grobnih mjesta i drugo.

Članak 24.


Pod pogrebnim poslovima podrazumijeva se organiziranje i obavljanje ukopa pokojnika.

Poslovima organiziranja i obavljanja ukopa smatraju se poslovi smještaja pokojnika u mrtvačnicu, pripreme grobnog mjesta (iskop groba, otvaranje i zatvaranje grobnice), obred sprovoda i odavanja počasti preminulom na zahtjev pokojnikove rodbine, a u skladu s vjerskim i kulturnim običajima te posljednjoj želji pokojnika, prijevoz pokojnika od mrtvačnice do grobnog mjesta, ukop pokojnika, te uređenje grobnog mjesta nakon pokopa.
Članak 25.


Radi obavljanja pogrebnih poslova ispraćaja i ukopa, ovlašteni pogrebnik je dužan osigurati i organizirati najmanje 5 uniformiranih djelatnika, specijalna kolica za prijevoz pokojnika i cvijeća od mrtvačnice do grobnog mjesta te  razglasni uređaj.

Članak 26.


Za obavljanje pogrebnih poslova ovlašćuje se Komunalno društvo Jarmina d.o.o.
kao komunalno poduzeće u većinskom vlasništvu Općine Jarmina.

Članak 27.


Naručitelj ukopa je svaka fizička ili pravna osoba koja je uz predočenje i predaju dozvole za ukop, a po potrebi i drugih isprava, preuzimanjem obveze podmirenja grobnih naknada i podmirenja troškova pogrebnih poslova iz članka 24. ove Odluke zatražila obavljanje ukopa.

Članak 28.


Naručitelj ukopa dužan je prijaviti i zatražiti obavljanje ukopa posebnom pismenom prijavom u koju mora unijeti slijedeće podatke: 
· osobne podatke o podnositelju prijave - naručitelju ukopa

· osobne podatke o pokojniku

· podatke o grobnom mjestu na kojem se predlaže ukop
· podatke o korisniku grobnog mjesta i plaćenoj godišnjoj grobnoj naknadi,

· ukoliko je pokojnik bio korisnik grobnog mjesta podatke o nasljednicima.
Ukoliko pokojnik ili naručitelj ukopa nisu korisnici grobnog mjesta, prijava sadrži i zahtjev za dodjelu grobnog mjesta.

Članak 29.

 Nakon podnošenja prijave, Komunalno društvo  dužno je provjeriti podatke navedene u prijavi, te ukoliko su ispunjeni uvjeti propisani zakonom i ovom Odlukom, posebnom klauzulom odobrava ukop na određenom grobnom mjestu.
Ako pokojnik nije bio korisnik grobnog mjesta, Komunalno društvo  naručitelju daje rješenje o korištenju grobnog mjesta.

Članak 30.

Komunalno društvo  nema pravo uskratiti ukop na određenom grobnom mjestu, ukoliko u postupku odobravanja ukopa utvrdi da pokojnik, kao bivši korisnik grobnog mjesta ili naručitelj kao korisnik grobnog mjesta nisu platili godišnje grobne naknade.
U slučaju iz stavka 1. ovoga članka Komunalno društvo  izvršit će obračun  zaostalih godišnjih  grobnih naknada, predložiti naručitelju da ih odmah plati, a ako naručitelj nije u mogućnosti odmah platiti, dužan je dati posebnu izjavu kojom se obvezuje izvršiti plaćanje zaostalih godišnjih grobnih naknada.
Radi plaćanja zaostalih godišnjih grobnih naknada, Komunalno društvo  i korisnik grobnog mjesta, odnosno naručitelj, mogu zaključiti izvan sudsku nagodbu koja se mora ovjeriti kod javnog bilježnika.

Zaostale godišnje grobne naknade obračunavaju se prema iznosu godišnje grobne naknade u godini plaćanja.

Članak 31.


Troškovi pogrebnih poslova naplaćuju se od naručitelja ukopa isključivo prema cjeniku Komunalnog društva Jarmina d.o.o., kao ovlaštenog pogrebnika.
Cijene pogrebnih poslova određuje Komunalno društvo uz prethodnu suglasnost općinskog načelnika.


Cjenik pogrebnih poslova mora biti istaknut na vidnom mjestu u poslovnoj prostoriji Komunalnog društva.
Članak 32.

Grobna mjesta i drugi objekti na groblju moraju se izgrađivati prema Planu izgradnje grobnih mjesta i uređenju groblja, a u skladu s propisima  o građenju, dokumentima prostornog uređenja, estetskim, sanitarnim i drugim pravilima.


Plan izgradnje grobnih mjesta i uređenja groblja donosi Komunalno društvo.

Članak 33.

Radovi na uređenju ili izgradnji grobova i drugih objekata na groblju mogu se obaviti samo nakon prethodne prijave Komunalnom društvu i plaćanja naknade za korištenje infrastrukture groblja.


Komunalno društvo zabranit će rad onome izvođaču radova koji započne sa radom  bez prethodne prijave, dobivene suglasnosti i plaćanja naknade za korištenje infrastrukture groblja.
Ako spomenik nije izgrađen u skladu s izdanom suglasnošću ili je izgrađen bez suglasnosti, a istu nije moguće ni naknadno dobiti, korisnik grobnog mjesta dužan je ukloniti ga najkasnije petnaest dana od zaprimljenog naloga Komunalnog društva. U protivnom, Komunalno društvo  ukloniti će ga na teret korisnika grobnog mjesta.
Članak 34.

Pri izvođenju radova na izgradnji grobnih mjesta izvođači su dužni pridržavati se slijedećih odredbi:

· obavezno Komunalnom društvu  dostaviti dokumentaciju o grobnom mjestu na kojem će se izvoditi radovi, te pisanu suglasnost korisnika grobnog mjesta
· u slučaju kad se vrši ukop, radove obavezno prekinuti do završetka ukopa
· radovi se moraju izvoditi na način da se do najveće mjere očuva mir i dostojanstvo na groblju, a mogu se obavljati samo u radne dane odnosno u vrijeme koje odredi Komunalno društvo  
· građevni materijal može se držati na groblju samo kraće vrijeme koje je neophodno za izvršenje radova i na način da se time ne ometa normalno funkcioniranje groblja
· po završetku radova izvođač je dužan sav višak materijala kao i otpad nastao radom ukloniti iz groblja na za to određeno mjesto
· za prijevoz materijala potrebnog za izvođenje radova na groblju mogu se koristiti samo oni putovi i staze koje odredi Komunalno društvo  
· izvođači su dužni namjenski trošiti vodu iz vodovoda na groblju
· strogo se pridržavati dimenzija grobnog mjesta  koje odredi Komunalno društvo. Sva okolna  grobna mjesta koja su od izvođenja radova uprljana ili oštećena dovesti u prijašnje stanje 

· radove izvesti u roku koje odredi Komunalno društvo  
· u slučaju prekida radova, isto kao i nakon završetka radova, izvođač je dužan radilište dovesti u prijašnje stanje
· ukoliko izvođač ne uredi gradilište, učinit će to, na njegov trošak, Komunalno društvo.
Članak 35.

Komunalno društvo  pisanim će putem upozoriti korisnike grobnih mjesta na obvezu saniranja oštećenih grobnih ploča, spomenika i ostalih uređaja  na grobnim mjestima koja su prijetnja sigurnosti posjetitelja groblja.


Ukoliko korisnici ne otklone nedostatke to će učiniti Komunalno društvo  na trošak korisnika.

Članak 36.

Svaki grob, odnosno grobnica mora biti označen prikladnim nadgrobnim znakom i natpisom.


Korisnik grobnog mjesta odlučuje o obliku i načinu uređenja grobnog mjesta pridržavajući se Plana uređenja groblja i rasporeda i korištenja grobnih mjesta te ove Odluke.


Kad se nadgrobni spomenici postavljaju od materijala trajne vrijednosti, moraju po obliku i načinu izvedbe biti u skladu s okolinom i mjesnim običajima.


Prije dogradnje nadgrobnog spomenika ili grobnice korisnik mora ishoditi odobrenje Komunalnog društva  glede oblika i načina izvedbe istog.

Članak 37.

Na grobna mjesta dozvoljeno je postavljati posude za cvijeće i odgovarajuće uređaje za sigurno paljenje svijeća.


Uz grobna mjesta ili na druge prostore groblja zabranjeno je postavljati klupe i druge predmete.

Članak 38.

Korisnici grobnog mjesta  dužni su grobna mjesta  uređivati te održavati red i čistoću na način da ne oštete ostala grobna mjesta, kao i propisani red na groblju. 

Članak 39.
Komunalno društvo  može pozvati korisnika groba ako:
· grobno mjesto ne održava urednim

· oštećeni i dotrajali nadgrobni spomenik predstavlja opasnost od rušenja i oštećenja drugih grobova

 
Ako unatoč pozivu korisnik ne uredi i sanira grobno mjesto, Komunalno društvo  će to učiniti na trošak korisnika.

Članak 40.

Uređivanje i održavanje grobova koji su proglašeni spomenicima kulture ili spomenicima od lokalnog interesa vrši Komunalno društvo  sukladno propisima o zaštiti spomenika kulture.


Grobove u kojima su pokopani posmrtni ostaci značajnih povijesnih osoba ne mogu se smatrati napuštenima, već se o njima brine Komunalno društvo.

Članak 41.
Komunalno društvo  propisuje pravila o ponašanju na groblju. 

Pravila o ponašanju na groblju moraju biti istaknuta na vidljivom mjestu na ulasku u groblje.

VII  UVJETI I MJERILA ZA PLAĆANJE NAKNADE KOD DODJELE GROBNOG MJESTA I GODIŠNJE GROBNE NAKNADE

Članak 42.

Komunalno društvo daje grobno mjesto na korištenje na neodređeno vrijeme uz naknadu te o tome donosi rješenje.


Naknada za dodjelu  grobnog mjesta plaća se pri dodjeli grobnog mjesta, po broju dodijeljenih mjesta. 

Za korištenje grobnog mjesta korisnik plaća godišnju grobnu naknadu, po broju grobnih mjesta koje koristi, do 31. prosinca tekuće godine.
Naknada se plaća po primitku Rješenja i opće uplatnice.
Članak 43.

Svim korisnicima koji su u posjedu grobnih mjesta prije stupanja na snagu ove Odluke, a redovito uplaćuju godišnju grobnu naknadu, izdat će se Rješenje o dodjeli grobnog mjesta  bez naknade za dodjelu grobnog mjesta, uz plaćanje naknade za troškove unosa u katastar groblja.

Korisnicima kojima će se dodjeljivati grobna mjesta nakon stupanja na snagu ove Odluke, troškovi  unosa u katastar groblja uračunati su u naknadu za dodjelu grobnog mjesta


Iznos naknade za dodjelu grobnog mjesta, godišnje grobne naknade i troškovi unosa u katastar, sastavni su dio Cjenika grobnih komunalnih usluga, kojeg donosi Komunalno društvo  uz suglasnost načelnika Općine.
Članak 44 .


Naknade  iz članak 42. ove Odluke plaćaju korisnici odnosno njihovi nasljednici.

Korisnik grobnog mjesta dužan je redovito plaćati godišnju naknadu za korištenje grobnog mjesta jer je, u suprotnom, dužan platiti zakonske zatezne kamate.

VIII  NADZOR  I KAZNENE ODREDBE
Članak 45.
 Nadzor nad provođenjem ove Odluke obavlja službena osoba Komunalnog društva, 

a u obavljanju nadzora ovlaštena je:

· nadzirati primjenu ove Odluke
· upozoriti fizičke i pravne osobe o pravilima ponašanja na groblju, na obvezu poduzimanja određenih radnji u svrhu održavanja grobova, uklanjanja otpada te postavljanja, obnove i uklanjanja nadgrobnih spomenika. 

Članak 46.
Novčanom kaznom u iznosu od 2.000,00 kuna kazniti će se pravna osoba odnosno fizička osoba-obrtnik i osoba koja obavlja drugu samostalnu djelatnost, koja izvodi radove na groblju protivno članku 34. ove Odluke. 

Novčanom kaznom u iznosu od 500,00 kuna kazniti će se za prekršaj: 

· korisnik groba ako postupa protivno članku 37. i 38. ove Odluke

· građanin koji se ne pridržava pravila o ponašanju na groblju (članak 41. Odluke);

· fizička osoba-obrtnik koja postupa protivno članku 33. stavak 1. ove Odluke.

IX  PRIJELAZNE I ZAVRŠNE ODREDBE

Članak 47.
Stupanjem  na snagu ove Odluke, prestaje važiti Odluka o upravljanju grobljem  (Klasa: 015-01/01-09; Ur.broj: 2188/15) od 02. kolovoza 2001. godine, Odluka o visini i načinu naplate godišnje grobne naknade za korištenje grobnog mjesta i naknade za ukop (Klasa: 015-01/02-01; Ur.broj: 2188/15) od 28. siječnja 2002. godine i Odluka o načinu izvođenja i visini naknade za izvoditelje radova na mjesnom groblju u Jarmini (Klasa: 015-01/02-02; Ur.broj: 2188/15) od 28. siječnja 2002. godine („Službeni vjesnik“ Vukovarsko-srijemske županije 04/02).

Članak 48.

Ova Odluka stupa na snagu osmog dana od dana objave, a objaviti će se u "Službenom vjesniku" Vukovarsko-srijemske županije, oglasnoj ploči i web stranici Općine Jarmina (www.jarmina.hr).

                                                                                                         Predsjednik 

      općinskog vijeća

          Mario Rožić

